钦定古今图书集成/明伦汇编/官常典/第277卷 > 《答试馆职人启》前人
## 钦定古今图书集成/明伦汇编/官常典/第277卷 > 《答试馆职人启》前人

伏承射策玉堂，方观笔阵。校文天禄，逐秀儒林。党友
增华，缙绅共庆。国家求贤之道，必于闲暇无事之时。
贤者报国之功，乃在缓急有为之际。养之无素，则一
旦欲用而何由；待以非常，则临事欲辞而不可。故纳
之于英俊相从之地，观之以世俗不见之书。非独使
之业广而材成，抑将待其资深而望重。某官学优而
仕，行浮于名，词令从容，议论慷慨。追还正始，文章为
之一新；传写都城，纸墨几于骤贵。得士之喜，非我敢
私。轼衰病侵寻，文思荒落。职在翰苑，当发策而莫辞；
识匪通儒，惧品藻之不称。过烦临贶，宠以书辞。永为
巾笥之珍，愧乏琼瑶之报。